Universis presentes litteras inspecturis, nos Officialis Eduensis notum facimus quod in nostra propter hoc presentia specialiter constitutus venerabilis vir magister Galterus Forestarii, de Edua, canonicus Matisconensis, recognoscit ex certa scientia et confitetur in jure coram nobis se, diu est, dedisse, cessisse et quittasse, et se dare, cedere et quittare viris venerabilibus decano et capitulo Eduensis ecclesie in perpetuum, pro voluntate ipsorum decani et capituli modis omnibus et omni tempore facienda, quandam domum suam sitam in claustro Eduensi, inter domum magistri Hugonis de Arceyo, canonici Eduensis, ex una parte, et domum que fuit quondam Renaudi de Claustro, defuncti, ex altera prout dicta domus se ingerit et importat tam in longum quam in latum, necnon et quandam petiam terre sitam subtus dictam domum, cum vivario in eadem existenti, contiguam muris civitatis Eduensis, ex una parte, et virgulto Roberti Clavelli, de Edua, clerici, ex altera, prout se ingerit et importat tam in longum quam in latum usque ad viam publicam que tendit versus sanctam Anastasiam. Et que domus et terra erant, tempore donationis predicte, de censiva ecclesie Eduensis, etc. Preterea idem magister Galterus recognoscit et confitetur in jure coram nobis, dictos decanum et capitulum, in recompensationem donationis, cessionis et quittationis predictarum, dedisse et concessisse eidem tanquam jurato suo et fideli, ad vitam ipsius Galteri duntaxat universas et singulas distributiones que fiunt et decetero fient in ecclesia Eduensi, tam ad matutinas quam ad alias horas canonicas, necnon et distributiones anniversariorum panis et vini, prosarum, processionum, des oz, des sanctus, pittantiarum, missarum de sancto Spiritu et ceterorum omnium ab ipso quandiu vixerit, sicut dicit, percipiendas et habendas pacifice et quiete, quandiu presenserit, eo modo quo unus de canonicis Eduensibus habet et percipit et percipiet et habebit in futurum, etc. Datum Edue et actum die jovis post festum beati Petri ad vincula, anno Domini Mº CCº octogesimo quinto.